Justin Welby

**Justin Portal Welby** (født 1956) er en engelsk biskop. Han ble 9. november 2012 utnevnt til erkebiskop av Canterbury, og ble innsatt 21. mars 2013. Han ble vigslet til biskop i Durham kun ett år før han ble utnevnt til erkebiskop av Canterbury, den øverste lederen for den globale anglikanske kirken. Welby har profesjonell bakgrunn innen oljeindustrien, og ble først prest i voksen alder. Som prest har han jobbet spesielt med forsoning i konfliktområder, særlig i Afrika.

## Bakgrunn
Justin Welby ble født i London i 1956. I 2016 gjenomførte han en DNA-test der det ble kjent at hans far var sir Anthony Montague Browne (1923–2013), tidligere sekretær for Winston Churchill. Resultatet var en stor overraskelse både for Welby og hans mor. På morssiden kommer han fra en familie med flere prester. 

Han studerte historie og jus ved Eton College og Trinity College i Cambridge, før han i elleve år jobbet med finans i oljeindustrien. I denne perioden ble han legleder i den store menigheten Holy Trinity i Brompton i London og han satt i menighetsråd i en menighet i Paris.

I 1983 mistet Welby sin sju måneder gamle datter i en bilulykke. Dette omtaler han som et vendepunkt i livet, og sier det førte han og konen nærmere Gud. Seks år senere sluttet han i oljejobben og begynte på teologistudier for å bli prest.

## Virke
Justin Welby studerte på St. John's College i Durham og ble ordinert til diakon i 1992. Han jobbet de neste femten årene i forskjellige menigheter i Coventry bispedømme. Welby skal ha fornyet menighetene, som opplevde vekst i denne perioden. I 2002 begynte han å jobbe med forsoningsarbeid med base i Coventry Cathedral. Sammen med to andre prester jobbet han med forsoningsarbeid i Midtøsten og Afrika, særlig i Kenya, Den demokratiske republikken Kongo og Nigeria. Dette er arbeidet han fremdeles er involvert i. Han har også jobbet med forsoningsarbeid mellom væpnede grupper i Niger-deltaet og mellom religiøse ledere i Israel og Palestina. I 2006 gjenåpnet han den anglikanske kirken i Bagdad kort tid etter invasjonen av Irak. Fra 2006 var han ledende prest i Coventry Cathedral.

8. desember 2007 ble han domprost i Liverpool Cathedral, Englands største katedral. Katedralen ligger i et svært belastet område, og i løpet av sin tid i kirken førte Welby menigheten til nærmere kontakt med folk i bydelen, blant annet gjennom arbeid med asylsøkere og menigheten vokste betraktelig. 

2. juni 2011 ble han utnevnt til biskop av Durham og ble innsatt i stillingen 26. november samme år. Et knapt år senere, 9. november 2012, utnevnte dronningen ham til den 105. erkebiskopen av Canterbury. Han tok over etter erkebiskop Rowan Williams.

I studiet fokuserte Welby særlig på forretningsetikk. Dette er et område han har jobbet med også senere, og han har publisert artikler om etikk, internasjonal finans og forsoning.

Welby ledet kroningen av Charles III i 2023.

## Fratreden
Den 12. november 2024, etter oppfordringer fra medlemmer av generalsynoden,  meddelte Welby sin fratreden som erkebiskop av Canterbury til kong Charles III (kirkens overhode) i kjølvannet av en uavhengig gjennomgang av hans håndtering av historiske påstander om overgrep i kirken begått av advokaten John Smyth.

I en uttalelse sa Church of Englands nest høyeste biskop, Stephen Cottrell (erkebiskop av York), at Welbys avgang var den verdige og rette beslutning.

## Referanser


## Eksterne lenker
* Biografi på archbishopofcanterbury.org
* Kort faktaark